khistorydata/jeongjo-sjw-relations huggingface dataset:
정조 6년
壬寅十月初六日酉時。上御誠正閣。右副承旨入侍時。右副承旨李時秀。假注書趙衍德。記注官金健修金鳳顯。以次進伏訖。上曰。今日所下備忘。皆令備局。卽速行關乎。時秀曰。卽爲分付矣。上曰。北道道科唱榜。亦以兼春秋孫碩周下送。則在渠可謂錦衣還鄕矣。時秀曰。聖敎誠然矣。上曰。孫碩周入侍事。分付。賤臣承命出。與之偕入。上曰。今番道科。卽登極後初行之擧。而全出慰悅遐土之意。爾往咸營。以此辭敎。宣布文擧人。可也。碩周起伏訖。上曰。爾是侍下人乎。碩周曰。然矣。上曰。親年今幾何。碩周曰。年今八十矣。上曰。爾詣咸興。宣諭放榜後。仍往鏡城。覲親以來。可也。路文當出帖以給。於渠亦云榮動一鄕矣。碩周曰。感祝天恩。無地仰答矣。命書傳敎曰。今番道科。係是初行之擧。史官下送。卿與監司。放榜日眼同。宣諭文擧人。武榜則宣傳官下去。宣諭一節。亦爲眼同擧行事下諭于西北道科試官處。上曰。北道近有罪謫之人。而素多染惡之俗。爾在堂后。稔知本事顚末。必以逆順之分。曉諭北人。可也。命碩周先退。命書傳敎曰。未能躬將。實有不如祭之歎。攝行之時。儀節易致草草。自晨祼至于撤籩䇺。而一從贊笏爲之。且以樂舞言之。迎神則必遵九成。奠酌時。必卒一章。無或與親享差異之意。傳于獻官。祭品之違式。齋官之失次。另加紏察之意。獻官嚴飭。臺監監視。撤饌亦依受敎爲之事。一體知委。上曰。此傳敎。守廳承旨。書出一本。傳送大臣事。分付。賤臣承命出傳。命書傳敎曰。以齋官事。前後申飭。何如。大享事體。又何等莫重。而臺監則以武弁差送。贊謁則以下位差送。又皆是新入疲劣之人。當該房主監察及掌務官竝拿處。此後大享時。則勿循井間。監察必差文蔭。引儀通差右位事。政院各別嚴飭。又命書傳敎曰。各道分等狀啓已回下處。分等名號及俵給災結數爻。其他蠲減之事。秩秩區別。一通書入。狀請前特敎爲之之事。亦各節該條列。別單中同爲書入。追到諸道。依此擧行事。分付有司堂上處。上曰。此傳敎。卽令備局。今日內草記事。分付。賤臣承命出傳。命書榻敎曰。留院公事入之。賤臣承命出持入。命讀持平李羽晉上疏。原春監司金憙上疏訖。仍命書批。又命書傳敎曰。昨日處分。特示意耳。且欲寧過無不及也。然至於配所則過矣。鄭好仁中道付處分揀。命退。承史以次退出。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨李世奭坐直。右副承旨李時秀坐。同副承旨柳誼坐直。注書趙興鎭仕李祖承病。假注書趙衍德藥院直。事變假注書馬思人仕。
정조 6년
傳于柳誼曰。年少名官之此等處義。寧過無不及。自是本色。而向來事。特欲節抑其分數之太越。大臣筵奏。亦不過一時警飭。前正郞徐龍輔。給牒敍用。兼職竝仍任。旣有勿檢擬之命。則虛縻徒長其慢蹇之習。今日政區處。宣謚則申飭銓曹。斯速擧行。
정조 6년
吏曹口傳政事。別兼春秋單徐龍輔。
정조 6년
傳于李世奭曰。別兼春秋徐龍輔牌招。
정조 6년
以別兼春秋徐龍輔牌不進罷職傳旨。傳于柳誼曰。何敢違牌。極爲駭然。此傳旨勿施。
정조 6년
傳于柳誼曰。監司守令有窠。政官牌招開政。
정조 6년
以監察茶時。取稟。傳于柳誼曰。兩司呈辭及在外未肅拜人員許遞。有銓郞區處之敎。今日政擬望以入。
정조 6년
有政。吏批。判書李性源進。參判鄭元始未肅拜。參議未差。左承旨趙時偉進。以金憙爲大司諫。金載瓚爲副校理。權噵爲知經筵。趙㻐鄭元始爲同成均。方宗擧爲直講。金鯉吉爲章陵令。李廷璞爲慶基殿別檢。蔡弘履爲原春監司。柳協基爲務安縣監。徐龍輔爲掌令。鄭東元爲南部都事。
정조 6년
兵批。判書徐有隣進。參判李𡊠病。參議李在學病。參知林錫喆進。右副承旨李時秀進。以鄭一祥爲知事。李敬養爲同知。鄭景淳爲僉知。李潤國爲五衛將。權拭爲內禁將。副司直金憙申應顯。
정조 6년
傳于柳誼曰。新除授掌令徐龍輔。牌招察任。
정조 6년
以南部都事望筒。傳于柳誼曰。目今都下。穀貴如許。擬欲行發貸之政。以紓都民艱介之患。此則從當下敎。而抄戶之際。精與不精。惟在部官。此時部官。不可不預爲另擇。此望筒勿施。除尋常各別擇擬事。分付。
정조 6년
副摠管前望單子入之。沈頤之落點。
정조 6년
李世奭啓曰。寶鑑印役。今旣就緖。而跋文亦已刊出乎。書進人姓名。尙不取稟。未知誰果書之乎。竝卽知入。序文則未遑構成。當從近脫稿。待書下卽爲刊印。近來監印之役。孰果監董。亦爲問啓事。命下矣。問于監印廳則以爲。跋文皆已刊印。而以鑄字翻刻印出之故。書進人姓名。初不取稟。印役監董事。則堂上鄭昌聖奉命在外。沈念祖姑未更爲啓下。故只都廳郞廳趙成鎭監董云矣。敢啓。傳曰。知道。
정조 6년
傳于柳誼曰。坐直承旨入侍
정조 6년
下備忘記曰。近來凡有摘奸奉命之行。將臣或捕將。反又密出親裨。追蹤暗探。此已關係非輕。而不止是也。闕外各門。隱置校卒。偵知留門動靜。自宣傳官以下。若有依俙之跡。則必欲追尋乃已。其意果安在哉。俄者試欲更觀擧措之如何。留門一二門。分遣摘奸數輩。今日則爲尤甚。甚至有接蹤。而至執袂而問者。又或有奔走往報之跡焉。從以若校若卒。遮道謂曰。願言去處。將有往報之所云。尤何等變怪之事也。此而例看。來所難言之憂。不知至於何境。目今時任將臣。雖有大於此之過誤。無非乃心。王室之人。足可推跡參情。而此習馴致不已。將成何樣事端。其爲驚駭。孰甚於是。旣往奚論。只從現發者。處分。可也。禁營校卒。旣已被捉。該大將焉逭罪罰。然先卽草記。雖知出於掩耳偸鈴。而猶勝於不言。駭大將李敬懋削職。捕廳校卒。詰問之際。行惡尤甚。況其大將之路中擧措。愈益麤悖。偵探校卒。亦已捉得付攸司。該大將徐有大。遠地定配。初欲窮詰委折。更思彼意。只出免罪固位之計。不必過費辭令。姑且末勘。自今夜以後。萬一有循前之擧。則此非無情之罪。律將何抵。以此意。待明朝牌招諸將臣及捕將。聽傳敎。
정조 6년
傳于柳誼曰。禁衛大將李敬懋。右邊捕將徐有大。記過待令。
정조 6년
柳誼啓曰。禁衛大將李敬懋。削職事。命下矣。將兵之任。不可一刻無摠察之人。何以爲之。敢稟。傳曰。訓鍊大將兼察。
정조 6년
又啓曰。禁衛大將。訓鍊大將兼察事。命下矣。訓鍊大將具善復。卽爲牌招。聽傳敎。何如。傳曰。允。
정조 6년
備邊司薦望。禁衛大將李柱國李昌運李漢昌。
정조 6년
兵曹。左邊捕將李柱國李昌運具明謙。右邊捕將李漢昌金相玉申大謙。
정조 6년
李世奭。以禮曹言啓曰。今十月初五日所下備忘記。自今日減膳三日事。命下矣。三日之限。止於今日。自明日依例復舊封進之意。分付。何如。傳曰。允。
정조 6년
又以監印廳郞廳。以大臣意啓曰。本廳堂上鄭昌聖。奉命在外。凡有擧行。主管無人。行副司直沈念祖。還爲差下。使之察任。何如。傳曰。允。
정조 6년
又以禁衛營言啓曰。本營騎士別將李彦熙。身病猝重。勢難察任。改差。何如。傳曰。允。
정조 6년
又以義禁府言啓曰。司憲府房主監察趙思殷。通禮院掌務官引儀安宗孝等。拿囚之意。敢啓。傳曰。捧供以聞。
정조 6년
刑曹啓目。楸子島卜成等移拜一款。竝姑置之。何如。判付啓。徒流案謄置冊子中。該島果有福伊之名。而以乙未二月刑曹來懸錄罪名。則橫叛上典。拔劍肆惡是如乎。曹上徒流案更良參考。無論福伊或卜成。到配年月。罪名措語。與此相準。則移謄時。必是漏書福字下一字之致。原傳敎中添書。依初下敎。移配之意。分付。擧行形止。草記爲良如敎。
정조 6년
壬寅十月初七日辰時。上詣景慕宮。展拜入侍時。行都承旨嚴璹。左承旨趙時偉。右承旨鄭志儉。左副承旨李世奭。右副承旨李時秀。同副承旨柳誼。記事官趙興鎭。假注書趙衍德。記注官金健修金鳳顯。以次隨駕。上具翼善冠衮龍袍。乘輿出賓陽門。由明政門。出月覲門。入日瞻門。詣降輿所。通禮跪請降輿。上降輿下敎曰。種木都廳待令事。分付。賤臣承命出傳。上入齋室。諸臣口傳問安。少頃。上出齋室。詣板位西向立。通禮跪請再拜禮。上行拜禮。仍詣宮內奉審訖。還御齋室。諸臣口傳問安。少頃。命本宮提調訓鍊大將入侍。賤臣承命出。與都提調徐命善。提調金華鎭鄭尙淳偕入進伏。上曰。種木都廳入侍事。分付。賤臣承命出。與田翊顯偕入進伏。上曰。左議政入侍事。分付。賤臣承命出傳。命善曰。勞動之餘。聖體。若何。上曰。一樣矣。種木當以是月爲之乎。命善曰。以十月裁植。則種木輒皆得生云矣。善復曰。涵春苑。臣看檢種植矣。上曰。白虎邊多數裁植。好矣。華鎭曰。臣果申飭種之矣。上曰。左議政若已來到。卽爲入侍事。分付。賤臣承命出。與李福源偕入進伏。福源曰。日氣猝寒。動駕餘聖體。若何。上曰。一樣矣。卿家近處。亦爲種木乎。福源曰。所種木欲令部官得來。則恐致擾民。求得於訓局矣。上曰。班家所種木。自各軍門得送。可也。翊顯曰。依此擧行矣。上曰。宮底民人輩。亦願設倉云。然乎。福源曰。設置倉舍。則本洞民又當聊賴矣。命善曰。惠廳倉舍。近患不足。以致露積之弊。設置一倉。亦無妨矣。善復曰。在前本洞。果有御營廳倉。而民多富實矣。本廳操習時。砲聲徹於大內。故仍爲毁撤矣。上曰。設倉待豐爲之。好矣。命善曰。聖敎誠然矣。上曰。領府事身𧏮。可强入侍乎。左相曰。足當入侍矣。命書榻敎曰。領府事入侍。賤臣承命出傳。上曰。昨日箚批。卿等見之乎。命善曰。臣等果已奉覽。而辭敎鄭重。委毗太過。尙不勝萬萬惶憫矣。福源曰。批旨若是勤摰。臣等實難堪承矣。上曰。右相爲人誠好矣。命善曰。果然矣。上曰。今年各道年分。果何如。命善曰。俵災之數。大違所料。是甚憫然矣。華鎭曰。湖西原摠。不過六萬餘結。而今以二萬結請劃。便是三分一入災矣。命善曰。畿伯昨日來見臣。請災一萬六千餘結。此則前所未有之例矣。上曰。各道分俵。當至幾結乎。華鎭曰。殆至七萬餘結矣。上曰。海伯請劃。亦至幾結乎。命善曰。觀其狀啓。以四分一請災矣。上曰。海伯船運狀啓。極涉怪訝。差員之十人差出。是何故也。究其擧行。反有民邑之弊矣。華鎭曰。各以地方官差定。故如是夥然矣。上曰。不必多數以海西穀差員。兼察關西船運。則俱甚便當矣。命善曰。聖敎誠然矣。上曰。若以不用心律照律。則差使員十人。皆當用是律乎。此監司都不善爲矣。上曰。有司堂上入侍事。分付。賤臣承命出。與徐有隣偕入進伏。上曰。差使員則只出一人。護送則各以地方官。眼同擧行。則似爲好矣。有隣曰。聖敎果合宜矣。上曰。海伯狀啓持來。賤臣承命出持入。命時秀讀奏訖。上曰。朝家文字。貴在除煩。而今此狀啓辭語。有若逐條對辯。極甚煩瑣。亦可怪矣。福源曰。旣承飭敎。務從詳實。故措辭之際。反有致煩矣。上曰。兩西船運。當作綜乎。華鎭曰。關西皆以地土船載來。故可以作綜。而海西則皆以京江船運送。有難作綜矣。上曰。一隻容載。當至幾石乎。有隣曰。或有載千石者矣。上曰。三南稅船。只定一差員。今於運穀。以道內一守令。差出差員。使之擧行。船過各鎭浦時。以該鎭邊將。同爲騎送事。分付該道。可也。有隣曰。當以此發關矣。上曰。領府事若已入來。卽爲入侍事。分付。賤臣承命出。與金尙喆偕入進伏。上曰。卿之身𧏮。今已快勝乎。尙喆曰。衰老轉甚。賤疾冞痼。是甚憫矣。上曰。監印廳事。今幾告訖。是可幸矣。尙喆曰。御題序文下之然後。印役當從近告完。而鄭昌聖今方奉命在外。沈念祖姑未行公。本廳事。誠可憫矣。上曰。沈念祖方在罷削中。故不爲行公乎。尙喆曰。然矣。上曰。金鍾秀豈是負國之人。而擠陷罔測之科。寧有如許事也。沈念祖則此重臣上來後。欲爲收用矣。福源曰重臣情理。雖非此事。有難暫時離舍云矣。上曰。寶鑑卽萬世傳後之書。而所撰箋文。多有疵病處。領府事與左相。往復相議。構成一草。可也。福源曰。旣有時任文衡。使之撰出好矣。上曰。左相亦是原任文衡。卿其主之。與諸文任。亦相議爲之。可也。命善曰。聖敎誠。好矣。上曰。當以傳敎。下敎矣。上曰。軍契事。何以爲之乎。華鎭曰。今姑置之矣。上曰。軍契策應。專屬於藥房排設房。而司謁輩。若有願從。則使之移劃。好矣。時偉曰。臣問諸司謁。則皆願移劃矣。上曰。然則兵判與郞廳。量宜劃給。可也。命善曰。如是移劃。則可謂彼此俱便矣。上曰。藥房軍士。與他有別。從速釐正。而今於移劃之後。掌務官亦必爲。好矣。華鎭曰。必當爲。好矣。上曰。兵曹亦當有效矣。華鎭曰。如是劃給之後。凡所擧行。各自擔當。似無虛實相蒙之弊矣。上曰。無時擧動。何以爲之乎。華鎭曰。其所容入。惟在陵幸遠近。宜有闊狹之政矣。命善曰。從優劃給。似無妨矣。上曰。參以物情。計其經費。亦可謂兩得其宜矣。命善曰。然矣。命退。諸臣以次出。少頃。上出齋室。通禮跪請乘輿。上乘輿出日瞻門。入月覲門。詣明政門。下敎曰。侍衛軍兵解嚴事。分付。宣傳官出標信祗受訖。駕由明政殿。入賓陽門。諸臣口傳問安訖。以次退出
정조 6년
壬寅十月初七日三更一點。上御誠正閣。同副承旨入侍時。同副承旨柳誼。假注書趙衍德。記注官曺喜有金鳳顯。以次進伏訖。上曰。今日禁府開坐與否知來。賤臣承命出。回奏曰。不爲開坐云矣。命書傳敎曰。冬寒爲念滯囚之弊。因本府囚草記。時囚使之捧供。則今已四鼓將近。汔不捧入。該府事萬萬怪也。行公堂上竝遞差。前望單子入之。待下批。使之待明朝開坐。又命書傳敎曰。原春道金城縣殺獄罪人申東郁。因本道狀本及刑曹回啓。措辭判付。特命酌配。而事在六月旬後。則觀此箕伯到配狀啓。今於過五朔之後。始乃到配。事之駭然。莫甚於此。其間委折。令該曹措辭嚴關。査問兩道道臣處。各令不多日內。據實馳啓。雖以該曹言之。有堂郞焉。有吏胥焉。曾不致察。致煩提問。焉用此有司爲哉。其後行公堂上。竝從重推考。色郞廳拿處。下吏嚴問取招以聞。此外必多如此之類。亦令査實草記。又命書傳敎曰。向有申飭。則吏曹假郞之累日冒據。無意遞去。渠雖遐土無識之類。殆沒知覺。事當嚴處。而今番則姑爲參酌。以此嚴飭。大抵以假官汰去。則本職自在。而吏曹假郞廳。此後則若有汰去之命。竝與本職捧傳旨事。政院知悉。命退。承史以次退。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨李世奭坐。右副承旨李時秀坐直。同副承旨柳誼坐直。注書趙興鎭仕李祖承病。假注書趙衍德藥院直。事變假注書馬思人仕。
정조 6년
趙時偉啓曰。右副承旨李時秀。今日不爲仕進。卽爲牌招。何如。傳曰。允。
정조 6년
以十一日文臣殿講。取稟。傳于李世奭曰。爲之。
정조 6년
傳于趙時偉曰。右承旨入侍
정조 6년
禁府堂上前望單子入之。判義禁金鍾秀。知義禁徐有慶。同義禁李𡊠李敬養落點。
정조 6년
柳誼啓曰。時囚待明朝開坐事。命下矣。新除授判義禁金鍾秀。今方在外。知義禁徐有慶。同義禁李𡊠李敬養。竝卽牌招。以爲開坐之地。何如。傳曰。允。
정조 6년
趙時偉啓曰。新除授左邊捕盜大將李柱國。卽爲牌招。傳授命召及大將牌傳令牌。何如。傳曰。允。
정조 6년
吏曹口傳政事。吏曹假郞廳單金鼎國。
정조 6년
柳誼啓曰。右邊捕盜大將。尙未差代矣。在前如此之時。有他大將兼察之例。今番則何以爲之。敢稟。傳曰。左大將兼察。
정조 6년
柳誼啓曰。右邊捕盜大將。以左大將兼察事。命下矣。左邊捕盜大將李柱國。卽爲牌招。聽傳敎。何如。傳曰。允。
정조 6년
柳誼。以義禁府言啓曰。左邊捕盜大將徐有大。遠地定配事。承傳啓下矣。徐有大全羅道康津縣薪智島定配。而以承傳內辭意。具罪目。依例發遣府書吏。押送配所。何如。傳曰。允。
정조 6년
又以義禁府言啓曰。前刑曹正郞兪漢敦拿囚之意。敢啓。傳曰。分揀放送。
정조 6년
李世奭。以刑曹言啓曰。因全羅監司朴祐源啓。本曹回啓判付內。徒流案謄置冊子中。該島果有福伊之名。而以乙未二月刑曹來懸錄罪名。則橫叛上典。拔劍肆惡是如乎。曹上徒流案。更良參考。無論福伊或卜成。到配年月罪名措語。與此相準。則移謄時。必是漏書福字下一字之致。原傳敎中。依初下敎移配之意。分付。擧行形止。草記事判下矣。依判下。更考徒流案。則奴卜成。以橫叛上典。拔劍肆惡罪。乙未二月。自本曹仍本役。絶島定配於楸子島。而當初徒流案謄書時。卜成之成字。必以伊字誤書之致。其到配年月罪名措語。旣如是相合。罪人奴卜成。一體移配於本郡陸地事。分付于該道道臣之意。敢啓。傳曰。知道。
정조 6년
行都承旨嚴璹藥院直。左承旨鄭志儉坐。右承旨李世奭坐直。左副承旨李時秀坐。右副承旨柳誼坐。同副承旨林錫喆坐直。注書趙興鎭病李祖承病。假注書趙衍德仕直。事變假注書馬思人仕。
정조 6년
柳誼啓曰。守禦使仍任牌招事。命下矣。守禦使鄭民始。時無職名。令該曹口傳付軍職。敎諭書所當更爲啓下。而此與新除授有異。在前如此之時。有前所授密符傳授之例。今番則何以爲之。敢稟。傳曰。竝依此爲之。
정조 6년
傳于李世奭曰。守禦使入侍。
정조 6년
傳于林錫喆曰。職務相妨。掌令徐龍輔。本職許遞。
정조 6년
兵曹口傳政事。副司直鄭民始。副司果徐龍輔。
정조 6년
傳于李在學曰。左承旨同副承旨入侍。
정조 6년
傳于李世奭曰。兵曹參知前望單子入之。
정조 6년
林錫喆。以兵曹言啓曰。依下敎。左邊捕校張忠賢。更爲發問目取招。而問目內汝矣身質問追往等節。雖已直招。而敢稱謬例。漫漶爲說之狀。萬萬狡惡。奉命之人。詰問其去處。追尋其蹤跡者。究厥心腸。必有別般情節。若不直招。付之捕廳。直施周牢姑捨。明日禁衛營習陣時。當施梟示之律。而其所詰難追蹤。卽是汝之大將分付乎。問其去處。亦是大將分付乎。此等委折。爲先直告捕校所任。乃是捉盜。而反執奉命之人。多般詰難。無數行惡。心術所在。萬萬叵測。毋敢如前隱諱。從實納招。所告內。矣身旣是夜巡軍校。故只知詳知之爲好。果有詰難追蹤之事。別無矣身大將分付之事。至於問其去處。亦是矣身詳問之意。而情狀已盡綻露。而何敢一向抵賴乎。奉命事體。何等嚴重。而何處去向與否。擅自詰問追往。以致行惡侵困。則論其情節。罔非死罪。周牢梟示之律。烏得免乎。萬死無惜。遲晩納招云矣。敢啓。傳曰。知道。厥漢本來行止不正。特以根派。在掖屬。又在訓局。姑且漏網。初不處分。則乃反不悛舊習。以偵探奉命爲能事。欲效伶於猾帥。此等之徒。不施當律。使王命嚴密之體。將至掃地。然用法非其時也。爲先減死。絶島勿限年爲奴。
정조 6년
又以兵曹言啓曰。依下敎。禁營校卒及左右捕廳校卒。一竝結縛捉來。發問目取招問目內。禁衛營一牌牌將別軍官金宗赫。都巡牌將敎鍊官韓弘賢。軍士朴昌根全再順。汝矣等。俱以夜巡次知之校卒。路逢奉命之人。則問其有標與否。見標則過去而已。汝矣等則公然執捉。無數詰難於見標之後者。抑何意思。特敎嚴問之下。事體嚴重。其間委折。一一遲晩納招。則金宗赫所告內。矣身以巡邏牌將。逢着白衣一人。及着紅衣別監一人於洞口內。問其犯夜之由。初則答以適往酒家。末乃答以奉命出去。而求見標的之際。自致許久詰難。矣身旣知奉命之人。而執捉詰難之罪。萬死無惜。遲晩納招。韓弘賢所告內。矣身以各牌巡邏檢飭事。出去到洞口內。見本營一牌牌將金宗赫。被縛於別監處。問其委折。則別監答以於汝不關云。而本營牌將。旣已被縛。故欲爲詳知。以致詰難。矣身旣知奉命之人。而亦爲詰難。罪死無惜。遲晩納招。朴昌根所告內。矣身以一牌軍士。行巡到梨峴屛門近處。適逢白衣一人。問其犯夜委折。求見夜標之際。以致詰難之境。罪死無惜。遲晩納招。全再順所告內。矣身以都巡邏牌將軍士。行巡到觀象監峴近處。逢着着紅衣別監一人。問其犯夜委折。求見夜標之際。以致詰難之境。罪死無惜納招。左邊捕盜軍官張忠賢。軍士哲伊。右邊捕盜軍官崔道亨。軍士乭伊。待令軍官嚴植。軍士光彬等問目內。汝矣等俱以捕廳校卒。盜賊捕捉。乃是所任。而盜賊則無一人捉得。反爲執捉奉命人。非但詰難侵困而已。或質問其去處。或追探其行跡。甚至於接踵執袂。無數行惡之境。何等驚駭。何等變怪。究厥所爲。甚於盜賊。梟示周牢。卽是當律。特敎嚴問。事體自別。如不直招。雖在藏刑之時。卽付捕廳。當施周牢。其間委折。毋敢隱諱。一一遲晩納招。張忠賢所告內。矣身以都巡邏軍官。到鍾樓街上。逢着着紅衣別監一人。問其犯夜委折。則答以適有往處。而不言奉命。故以不可犯夜之意。累累爭詰。而未乃出示通符。故各自散去而已。質問去處。追蹤行跡一疑。實爲瞹眛云。哲伊所告內。矣身以待令軍士。適見着紅衣別監。留門出來。故卽往擧例於矣身大將而已。初無執捉詰問之事。而時大將以留門擧例之罪。拘留本廳云云。崔道亨。以大將家上直軍官。各處都巡邏次。適到梨峴屛門路。逢白衣一人。故問其犯夜委折。則答以奉命。故矣身以爲。旣已奉命。則依約束彼此軍號云云之際。被縛於別監而已。初無質問去處。追蹤行跡之事云云。軍士乭伊所告內。矣身以大將家待令軍士。罷歸之際。逢見軍官崔道亨被縛之狀。適在其傍。同爲被縛云云。嚴植軍士光彬所告內。矣身以右邊待令校卒。聞其留門事。擧例於矣身大將家之際。屢逢着紅衣別監。而旣非巡邏校卒。故初無詰難問答之事。而兼大將以留門擧例之罪。拘留本廳云云。捕廳校卒再招問目內。汝矣等之執捉奉命人。質問追蹤。多般行惡之狀。綻露無餘。狼藉難掩。而乃敢粧撰爲說。漫漶納招。欺天之罪。尤無所逃。汝矣等。身爲捕廳校卒。明知其奉命之人。而質問去處。追蹤行跡者。是何心術。汝矣等詰難之際。必稱往報云云。汝之大將敎諉之事乎。抑汝廳所任輩。有此指揮之擧乎。竝爲直告。而雖以留門一事言之。凡有留門。必探動靜。一一往報。亦何曲折。特敎嚴問之下。如不直招。當依傳敎。出付捕廳。直施周牢。更勿如前隱諱。一一遲晩納招。張忠賢所告內。矣身亦知奉命事體之嚴重。旣知之後。何敢詰問。而大抵巡邏校卒輩。無論三軍門左右捕廳。夜巡之時。逢見紅衣之人。則欲知傳命與否。且問去向何處。以爲往告大將。非今斯今。便成謬例。故矣身逢見之際。亦有問答追往之事。而初無大將之分付。亦無廳首指揮。莫非矣身迷劣所致。陷此罔極之罪。萬死無惜。遲晩納招。崔道亨所告內。矣身事狀。已悉前招。而旣是巡邏將校。故逢着白衣一人。問犯夜委折。實無質問追蹤之事。而旣知奉命之人。要通軍號之際。自致詰難之狀。罪死無惜。遲晩納招。嚴植哲伊光彬等所告內。矣身等。俱以待令校卒。毋論三軍門左右捕廳。若有留門之事。則擧例於大將家。卽是謬例。故矣等。果以留門之事。往告大將的實矣。臣等罪狀。死無所惜。遲晩納招。乭伊所告內。矣身所告。已悉於前招。而實無質問詰難之事云云。左巡廳管牌李光振問目內。矣身逢着奉命別監。有何詰難之事被捉於別監。見拘於伏處乎。詰難委折。從實直告。所告內。矣身以行巡牌將。逢着着紅衣別監於把子橋近處。以犯夜事酬酢之際。被執拘留於伏處而已。奉命與否。實不知得云云矣。禁衛營巡邏校卒及左右捕廳校卒等。依下敎。各別嚴加査問。則禁衛營將校金宗赫韓弘賢。軍士朴昌根全再順。右邊捕校崔道亨。軍士乭伊。俱以逢着詰難。泛稱遲晩。右邊捕校嚴植。軍士光彬。左邊軍士哲伊。俱以往告大將。自前謬例。犯稱遲晩。究厥所爲。俱甚痛駭。至於左邊捕校張忠賢。則詰問追往等節。一一直招。無辭遲晩。而今此擧措。關係變怪。渠敢以諸營門左右廳謬例。漫漶納供者。論其情狀。尤極萬萬狡惡。所當更爲別加嚴問。期於得情。而旣有捧口招以入之命。爲先取招以入。而巡廳管牌。旣已被捉見囚。故一體取招以入之意。敢啓。傳曰。知道。捕校張忠賢。許多罪犯。從當如律勘斷矣。捕校崔道亨嚴植。軍士乭伊光彬哲伊等。俱有偵探摘奸去處追蹤奉命行止之罪。而右漢等所犯。不無輕重之別。且近來此等之習。便成謬例。可謂非今斯今。創始之大將。事當窮覈査出。斷以密探摘奸之律。而特從寬典之寬典。只以今番現發時大將處分。於渠輩更何足深誅。待用刑嚴棍懲治次。捕校則拘囚。御廳軍士則保放。大抵捕廳之任。專在於問夜緝盜。而今乃反是。夜必鼾睡。盜不譏捕。惟規規於摘奸奉命之行。然則奉命宣傳官以下。皆果是盜賊乎。捕將輩之所爲。萬萬駭痛。固知非徐有大始作俑。而有大新通捕將之後。自上認以爲或能奉法畏罪矣。反效舊時武將之舊習。處分之倍於他人。此也。藉令有似此循襲之近規。渠若隨處修擧。何不劃則釐革乎。究渠所犯。節節無據。惟今薄竄。在渠非罪伊榮。而萬一遲滯中路。逗遛到配。可謂罪上添罪。以此意。令該府移配關文罪目中。措辭行會。此後留門去來。雖或爲之。摘奸與否。如有傳報。此令後之犯。往告之校卒。樂聞之大將。隨現當以師律從事。莫曰九重深邃。作罪者必綻。竝以此意。措辭文移三營及捕廳。如是申飭之後。白衣或紅衣人之假稱奉命。出沒昏夜者。諉以不敢問。而故不執捉。則此亦不成說之事。此後無論白衣紅衣。昏夜稱奉命者。軍號知否。或信物有無。二件事中。無一標跡。直爲拘囚後。草記事。一體嚴明約束。至於禁營校卒。非不欲嚴處。而此等事。奚獨禁營然也。且將令之下。渠輩之必以探知往告爲能事。實非渠輩自作之罪。白放亦無所不可。但往告大將之說。渠旣明言於伊夜途中。到今納招。有若無端被縛者然。所謂都巡牌將韓弘賢。令該營汰去。出付刑曹。待用刑勘處次。保放以置。其餘牌將及軍士等竝放送。所謂巡廳管牌稱名漢。對奉命之人。肆發往告兵判承旨之說。其委折推問。待用刑嚴處次。移送刑曹。今則旣皆決處。卿則退去。可也。
정조 6년
又以禁衛營言啓曰。依兵曹草記判付。本營都巡牌將敎鍊官韓弘賢汰去後。移送刑曹保放。一牌牌將別軍官金宗赫。軍士二名。旣有分揀放送之命。汰去。今姑安敍之意。敢啓。傳曰。知道。俄以宣傳官別軍職等。分遣摘奸。而今日則訓局巡邏當次也。卿果已聞知發送跟探之校卒乎。如未及爲。斯速發送。仍又各別嚴飭校卒。切勿宣露然後。可免前夕之現發。依此知悉。與其闕下校吏馳告之爲痼弊。無寧先此敷敎之爲便簡。故如是下敎。而朝家之替行偵探校吏事。不已疲乎。
정조 6년
林錫喆。以御營廳言啓曰。依傳敎。罪人張忠賢嚴植崔道亨。拘囚之意。敢啓。傳曰。知道。奉公處官之能否。無事時無以區別。須於鬧端起後。每易知之。以密探奉命行止事言之。各營有最甚之次之殊。而獨聞卿不甚規規於是。試令摘奸於卿營。巡邏曰果不若他營。豈適然而然耶。否則卿可謂得將臣之體。予誠喜而不寐。早欲以此提諭。或慮卿之始勤終怠。迄今未果矣。到今事端彰露。宜示弦韋。以故如是下敎。此後益加惕念。以洗諸將臣之恥。可也。
정조 6년
又以刑曹言啓曰。罪人張忠賢爲先減死。絶島勿限年爲奴事。命下矣。所當依傳敎。卽爲定配所發配。而罪人張忠賢。曾經萬戶。令義禁府擧行。何如。傳曰。允。
정조 6년
又以義禁府言啓曰。北靑前府使李顯宅。拿囚之意。敢啓。傳曰。考律勘放後。草記。
정조 6년
李在學啓曰。卽者禁府都事來言。李顯宅拿囚草記。考律勘放後。草記事允下。而判義禁金鍾秀。今方在外。次堂例不得擧行云。何以爲之。敢稟。傳曰。令次堂擧行。
정조 6년
又以義禁府言啓曰。時囚罪人李顯宅。考律勘放後。草記事。命下矣。李顯宅段。咸鏡監司鄭元始狀啓內。北靑府定配罪人金鼎泰。戊子四月逃躱。奴叔才戊子八月逃躱。林遇春庚寅十月逃躱。而尙未捕捉。以時存樣。載錄於案中。前後府使到任與朔望點考。以保授主人。至今代點。仍爲掩置不報。罪取考律文。則大明律徒流罪人逃條有曰。守主及押解人不覺失囚者。一名杖六十。每一名加一等。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。李顯宅不覺失囚三名。尙未捕捉罪。杖八十收贖。奪告身三等。而前以他罪。徒三年定配於原春道金城縣昌道驛。前罪案中。添書今番罪目。依例發遣府書吏。押送配所之意。敢啓。傳曰。知道。如有功議。各減一等。
정조 6년
又以義禁府言啓曰。全羅道康津縣薪智島定配罪人徐有大。咸鏡道三水府。更定配所事。命下矣。罪人徐有大。已爲發配。仍前罪目。發關分付於罪人所到處。仍令押送于三水府配所之意。敢啓。傳曰。知道。
정조 6년
又以刑曹言啓曰。因平安道郭山郡減死定配罪人申東郁到配啓本。過五朔後。始乃到配。事之駭然。莫此爲甚。此外必多如此之類。査實草記事。命下矣。依傳敎。詳考自本曹發配及令諸道定配罪人等。已發配未到配文書與狀本。則別無遲滯到配之事。而其中今五月十三日。因禮曹啓辭。原春道江陵居罪人沈尙顯。私建院宇。模奉程朱兩夫子畫像。以其先祖彦光追配罪。自本道定配事行會。而本道以平安道熙川郡定配所發配之意。狀聞啓下矣。八月十六日。本道移文內。罪人沈尙顯。押送熙川配所。則該道以配文中有凶賊名字。且不去姓。不可修啓云。而配文與罪人。還爲押送。當初禮曹原關中。因逆賊澤徵所懷。令該曹行査本道等語二十四字。節該後成送關文。未知何如云。故禮曹啓辭。雖在於澤賊鞫獄之前。到配啓本中。凶賊之職姓名。不可循例書塡。原關中二十四字。依關文拔去。更爲成送關文事。回移矣。其前遠路往還之際。雖費多日。必不至於四朔之久。況八月回移後。至今三朔。尙無到配狀上來之事。昨年飭敎申嚴之下。若是稽緩。殊極駭然。其在懲後之道。不可無警。其遲滯委折。爲先發關兩道。使之査實狀聞後。稟處。何如。傳曰。允。
정조 6년
敎原春監司蔡弘履書。王若曰。入贊廟籌。方著通敏之譽。出接關臬。特紆委毗之私。載頒絲綸。庸侈旌鉞。眷玆關東廿六州之治。須我朝端二千石之良。地是濊貊之墟。至今多獷悍之習。民資漁採之利。終古少殷富之風。松田之舊禁頗弛。孰能威行於列邑。蔘貢之宿弊略祛。奈難惠遍於一方。矧此路歲比告歉。嗟。今日民不樂業。嶺底之流氓稍集。雖已賑貸於春窮。海濱之瘠土少收。若爲補助於秋省。苟非當世綜理之彦。曷畀玆土按察之權。惟卿。趾美名門。蜚英妙歲。詞藻贍麗。世推直學士之才。政術寬平。民頌賢太守之惠。榮塗自致。從記注而遍歷淸華。雅望夙彰。在宰樞而參決機務。顧藩任是時誰屬。伊卿才予心乃嘉。玆授卿以原春道觀察使兼兵馬水軍節度使原州牧使。卿其勉思良猷。祗服寵命。察吏奸而除民瘼。威惠可以竝行。詰戎政而振儒風。文武毋或偏廢。二字勤謹之操。固自有餘。一切剛斷之規。尤宜加勉。范孟博之攬轡。必思黜幽陟明之方。蘇孺文之車頒布有公無私之政。他餘裁稟。厥有典常。於戲。次月之班暫辭。卿雖有西望之戀。福星之謠將播。予則無東顧之憂。故玆敎示。想宜知悉。副校理金翊休製進
정조 6년
壬寅十月初九日辰時。上御誠正閣。守禦使入待時。守禦使鄭民始。右副承旨李時秀。假注書趙衍德。記注官曺喜有金鳳顯。以次進伏訖。上曰。吏參之病。近果何如。民始曰。尙無加減矣。上曰。軍士房。何不仕進乎。時秀曰。聞以身病。不得入來云矣。民始曰。昨衣典僕之闕門作拏。事係變怪。聞極驚惋矣。上曰。日前捕將事。尤極怪駭。傳敎中云云。卿果見之乎。民始曰。臣卽奉覽。而非但此事。以臣言之。輒致僨誤。旣罷旋敍。實不勝惶悚矣。上曰。在卿何有。卽聞畿邑俵災。當至萬餘結云。然乎。民始曰。日昨畿伯。來見大臣。請劃一萬五六千結云矣。上曰。在昔辛壬兩年。亦無萬餘結劃結之事矣。民始曰。然矣。上曰。歲前欲許一次發賣。其所察奸。必得判尹然後。可以擧行矣。民始曰。前或有歲末發賣之例。而趁今許給。則來春分排。似有不足之慮矣。上曰。日前臺疏。以出錢貸民事。有所陳達。而此則勢難許施矣。民始曰。聖敎誠然矣。上曰。錢荒雖曰轉甚。亦難自京開鑄矣。民始曰。鑄錢近不許設。故生銅將至累萬斤積置。而倭譯輩頗爲難云矣。上曰。設令許鑄。或江華松都間。開鑄無妨矣。民始曰。聖敎誠宜矣。命書榻敎曰。左承旨許遞。又命書榻敎曰。新除授承旨。牌招察任。命退。諸臣以次退出。
정조 6년
壬寅十月初九日午時。上御誠正閣。左承旨同副承旨與原任直閣入侍時。原任直閣徐鼎修。左承旨鄭志儉。同副承旨林錫喆。假注書趙衍德。別兼春秋徐龍輔鄭東浚。以次進伏訖。上命書榻敎曰。大司成入侍。賤臣承命出。與徐有防偕入進伏。上曰。陞補今設幾抄乎。有防曰。再昨設四抄。今日又設五抄矣。上曰。典僕之出居閭巷者。欲爲刷還耶。有防曰。刷還之節。渠輩雖或爲難。此是不可已之事矣。仍奏曰。本館典僕之冒禁外居者。今方定日刷還。而近來民心巧詐。愍不畏法。時日差久。則又安知無稍稍潛出之弊乎。今番刷還之後。若有如前之習。則犯者及該懸房頭目。自當移法司依律嚴斷。而匿不以告之當部部屬任掌。一體重勘事。出擧條定式施行。何如。上曰。依爲之。出擧條上曰。閣監料祿。聞甚殘薄。以關西稍優屯。劃出屯監。以補聊賴之資似無妨。與守禦使相議爲之。可也。志儉曰。聖敎誠好矣。命退。諸臣以次退出。
정조 6년
行都承旨嚴璹藥院直。左承旨鄭志儉內閣進。右承旨李世奭坐。左副承旨李時秀坐直。右副承旨柳誼坐。同副承旨林錫喆坐直。注書趙興鎭仕直李祖承病。假注書趙衍德式暇。事變假注書馬思人仕。
정조 6년
傳于柳誼曰。大臣備局堂上引見。
정조 6년
傳于李世奭曰。日前因茶時牌招。有兩司變通傳敎。而諫院呈辭人。元無遞差之事。傳旨亦勿捧入。前望單子入啓時。正言只以一窠有闕書入矣。觀此政事。在外正言及行公正言。竝付軍職。必是政院之做錯。當該承旨當處分。其委折知入。
정조 6년
有政。吏批。判書李性源進。參判鄭元始未肅拜。參議未差。右承旨李世奭進。以李穦爲掌令。鄭民始爲尙衣提調。金夏鏈爲司藝。李基恒爲監察。李種徽爲平市主簿。吏曹假郞廳單姜鳳瑞。
정조 6년
兵批。判書徐有隣病。參判李𡊠病。參議李在學入直進。參知未差。右副承旨柳誼進。副護軍尹長烈宋銓。副司直沈頤之徐晦修趙時偉趙尙鎭金峙默李秀夏黃仁炫。副司果李正薰李羽晉。
정조 6년
吏曹口傳政事。以洪良浩爲戶曹參判。
정조 6년
傳于李世奭曰。再明日文臣殿講。待下敎爲之。
정조 6년
傳于李世奭曰。禁府時囚中。已捧供人。今日內。皆以草記。議處照律。未捧供人。待明朝捧供以入。
정조 6년
李世奭。以吏批言啓曰。本曹假郞廳金鼎國。身病猝重。勢難入直。今姑改差其。代以奉常寺主簿姜鳳瑞差下。使之察任之意。敢啓。傳曰。知道。
정조 6년
又以御營廳言啓曰。因刑曹草記。本廳拘囚罪人張忠賢。移送義禁府之意。敢啓。傳曰。知道。
정조 6년
又以義禁府言啓曰。李顯宅。杖八十收贖。奪告身三等。原春道金城縣昌道驛還發配所事。草記批旨內。如有功議。各減一等事。命下矣。李顯宅五代祖曙。靖社功臣云。功減一等。杖七十收贖。奪告身二等。押送配所之意。敢啓。傳曰。知道。
정조 6년
又以義禁府言啓曰。刑曹啓辭內。罪人張忠賢爲先減死。絶島勿限年爲奴事命下。而張忠賢曾經萬戶。令義禁府擧行事。允下矣。罪人張忠賢。全羅道羅州牧黑山島減死絶島勿限年爲奴。而以傳旨內辭意。具罪目。依例發遣府羅將。押送配所。何如。傳曰。允。
정조 6년
又以義禁府言啓曰。罪人有喆。姑先絶島圍籬安置。罪人宋煥九。姑先絶島定配事。承傳啓下矣。罪人有喆。全羅道康津縣薪智島姑先圍籬安置。而以承傳內辭意。具罪目。依例發遣府都事。押送配所。與地方官眼同。圍籬安置。罪人宋煥九。羅州牧黑山島姑先絶島定配。而以承傳內辭意。具罪目。依例發遣府羅將。押送配所。何如。傳曰。允。
정조 6년
行都承旨嚴璹藥院直。左承旨鄭志儉坐。右承旨李世奭坐直。左副承旨李時秀坐。右副承旨柳誼坐。同副承旨林錫喆坐直。注書趙興鎭仕李祖承病。假注書趙衍德仕直。事變假注書馬思人仕。
정조 6년
林錫喆啓曰。卽者捕盜廳從事官來言。昨日定配罪人煥九發配時。自本廳別定校卒與禁府羅將。眼同押去。及到城外。羅將忽然落後。仍無去處。故捕校不得不獨自押去。以付於果川縣而來云。雖尋常定配之類。王府擧行。固不宜疎忽。況以鞫獄重囚。特命島配。則與他罪人有異。且有申飭押送之下敎。而押去者之從間落後。致使捕校獨往。實是前所未有之事。當該羅將。令攸司嚴覈重繩。該府堂上。從重推考。當該都事。所當嚴勘。而本院請推之外。無他可施之罰。何以爲之。敢稟。傳曰。此前所未有之擧。禁府堂上罷職。都事拿問嚴勘。
정조 6년
李世奭。以兵曹言啓曰。本曹佐郞李太亨。身病猝重。屢次呈狀乞遞。宿衛重地。不可久曠。今姑改差。何如。傳曰。允。
정조 6년
又以禁衛營言啓曰。本營哨官金載俊。身病猝重。勢難察任。改差。何如。傳曰。允。
정조 6년
應敎李敬一。副應敎朴天行。校理嚴思晩金翊休。副校理沈樂洙金載瓚。修撰徐有成。副修撰姜彝正尹㬦等箚曰。伏以。有喆煥九之罪。可勝誅哉。賊白逆節之鉤覈。有喆爲階。逆德凶言之註釋。煥九莫逃則嚴訊得情。不容少緩。而有喆之遽解枷杻。偃息囹圄。已失鞫囚之體。煥九之一經平問。敢肆推諉。宜有窮覈之擧。而拖過時月。未竟究問。輿憤之抑鬱。容有其極。今此酌處之命。出於群情之外。臣等相顧愕眙。誠不勝憂歎之至。噫。兄弟之間。其窮凶情節。萬無不知之理。叔姪之親。瀾漫謀議。明有難諱之跡。則豈因凍獄之慮有徑斃。而輕施海島之安置。寧以巨魁之從後用法。而遽令凶孽而薄竄也哉。王章無以夬施。鞫體不免疎虞。臣等憂憤之極。相率仰籲。伏願聖上。亟加三思。特寢兩罪人酌處之命。仍令王府。更加嚴鞫得情。夬正典刑焉。取進止。答曰。省箚具悉。已諭於筵席矣。
정조 6년
壬寅十月十一日午時。上御誠正閣。同副承旨入侍時。同副承旨林錫喆。記事官趙興鎭。記注官金鳳顯。別兼春秋鄭東浚。以次進伏訖。上曰。左承旨入來乎。錫喆曰。不爲入來矣。上曰。俄者下敎事矣。何不入來乎。錫喆曰。未聞入侍下敎矣。上曰。入侍。鳳顯承命出。與左承旨志儉偕入進伏。上曰。適得感冒。雖不大段。氣甚未寧。誠可悶事。志儉等曰。近來日候。寒暖不適。故似因外氣。而有愆和之節。下情悶迫矣。上曰。然矣。仍命讀全羅監司朴祐源道內殺獄錄啓狀本。志儉等輪回讀奏。仍命書判付訖。命退。承史以次退出。
정조 6년
行都承旨嚴璹藥院直。左承旨徐有防坐直。右承旨金宇鎭坐。左副承旨李世奭坐。右副承旨未差。同副承旨林錫喆坐直。注書趙興鎭藥院直李祖承病。假注書趙衍德仕直。事變假注書馬思人仕。
정조 6년
兵曹參知前望單子入之。柳誼落點。
정조 6년
傳于金宇鎭曰。承旨前望單子入之。徐有防落點。
정조 6년
以京畿監司李亨逵。三水府定配罪人徐有大。過去各邑形止狀啓。傳于徐有防曰。向日傳敎。無或遲滯之意也。近見畿伯狀本。所過邑過去形止。必皆狀聞。此則殆有甚於重囚酌配。況罪如煥九。而交通雜人書札。又無隨去羅卒。而無一言狀聞。以此較彼。輕重倒置。此狀啓還下送。煥九到配時。如是泛忽擧行委折。爲先緘問鞫囚發配。從古何限。而未聞如今番煥九之事。身爲論思之任。無一言皁白。逆獄懲討。亦觀自上處分之寬與不寬而操縱之乎。予不欲畢說。時任玉堂。竝施削職之典。此是薄勘之薄勘。以此知悉。
정조 6년
徐有防。以備邊司言啓曰。平安道道科試官處。單技陞付傳敎。何以擧行之意。馳撥探問矣。卽見試官鄭昌聖所報則以爲。柳鐵兩技各入格者。分排充額之意。已爲狀聞。而騎芻則旣因兩技俱落之武士先歸。雖不得更試。柳葉箭鐵箭。入格者甚多。今此陞付時。柳葉箭之邊三中。鐵箭之三矢者。或以分數之不及。或以步數之僅入。見漏於榜眼者。已至百餘人之多。假令試取騎芻。固當在於見屈之科。其外才藝之當入者。必無向隅之歎云矣。敢啓。傳曰。知道。
정조 6년
林錫喆。以刑曹言啓曰。罪人煥九發配時。落後羅將韓尙得。尙未捉送。故星火掩捕以送之意。連爲催促於畿營矣。卽接京畿監司李亨逵移文。則水原府使牒報內。鞫廳發配罪人二名。昨日酉時過去本府境云。尙得若或隨去。則似當轉往前站。將校輩隨往所到處。捉來之際。自爾遲滯云矣。敢啓。傳曰。知道。
정조 6년
又以刑曹言啓曰。卽接原春前監司金憙移文。則道內平昌郡定配罪人貞采。旣已拿去。徒流案中拔去云矣。凡定配罪人之到配後。毋論京外。或有更査之事。則該道之具由馳啓。卽是例也。而況今貞采旣自金吾拿來。則事當卽爲狀聞後。徒流案拔去一款。待結末從後稟處。而不爲狀聞。徑先拔去者。非但有不審之失。後弊所關。亦不可無警。該道道臣推考。罪人貞采之徒流案拔去與否。待結末更爲稟處。何如。傳曰。允。
정조 6년
又以刑曹言啓曰。因承政院啓辭。定配罪人煥九押送時。從間落後羅將。令攸司嚴覈重繩事。命下矣。自臣曹發刑差譏捕。亦爲往復該府以爲捉送。則回報內當該羅將韓尙得。在於果川地云。另飭刑差。各別搜捕。發關畿營。使之星火捉送。而待其捉來。嚴覈重繩之意。敢啓。傳曰。果川非千里程。則尙不捉來何也。
정조 6년
壬寅十月十二日午時。上御誠正閣。左承旨入侍時。左承旨徐有防。假注書趙衍德。別兼春秋徐龍輔鄭東浚。以次進伏訖。上曰。原任直閣入侍事。分付。賤臣承命出。與徐鼎修偕入進伏。上曰。承旨在大司成時。同參食堂乎。有防曰。然矣。命書傳敎曰。右承旨聞有實𧏮。許遞。前望單子入之。又命書傳敎曰。新除授承旨。牌招察任。上曰。今以金宇鎭落點。先爲出牌事。分付。賤臣承命出傳。上曰。各道年分狀啓。何當畢來乎。有防曰。他道幾皆來到。而只京畿兩南。姑未上來。非久亦當來到矣。命退。諸臣以次退出。
정조 6년
壬寅十月十二日未時。上御誠正閣。右承旨與檢校直提學入侍時。檢校直提學鄭民始。右承旨金宇鎭。假注書趙衍德。記注官曺喜有金鳳顯。以次進狀訖。民始曰。聖體調攝。若何。上曰。冒感之症。尙未差勝。痰滯之候。愈有苦劇矣。民始曰。伏承下敎。不勝焦慮。水剌之節更。若何。上曰。全無思食之念。是可悶矣。吏參之病。果何如。民始曰。無顯減矣。上曰。煥九發配時。羅卒之不爲押去。誠極怪駭矣。民始曰。俄見朝紙。本府擧行。極爲疎忽。該堂之罰止罷職。亦云薄勘矣。上曰。南漢還穀所捧。當爲幾何乎。民始曰。原數爲三萬三千石。而減其三分一。則當捧爲二萬二千石。係是軍餉所需。必盡數徵捧然後。庶可支放矣。命退。承史以次退出。
정조 6년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐直。右副承旨李時秀坐。同副承旨林錫喆坐直。注書趙興鎭仕李祖承病。假注書趙衍德仕直。事變假注書馬思人仕。
정조 6년
傳于徐有防曰。左副承旨許遞。
정조 6년
承旨前望單子入之。李文源李時秀落點。
정조 6년
徐有防啓曰。新除授左副承旨李時秀。右副承旨李文源。竝卽牌招察任。何如。傳曰。允。
정조 6년
傳于李在學曰。戶曹判書入侍。
정조 6년
李在學啓曰。新除授右副承旨李文源。時在京畿加平地。斯速乘馹上來事何如。傳曰。許遞。前望單子入之。
정조 6년
傳于徐有防曰。禁府堂上前望單子入之。
정조 6년
同義禁前望單子入之。李秉模落點。
정조 6년
徐有防啓曰。時任玉堂。竝施削職之典事。命下矣。上下番俱空。有闕之代。政官牌招開政差出。待下批仍卽牌招入直。何如。傳曰。其中修撰洪文泳。自鄕上來。未及踰日。雖欲論事。勢無及矣。原傳旨不可混同捧入。洪文泳牌招入直。
정조 6년
以黃海監司黃昇源。關西運穀時。不緊差員革罷事狀啓。傳于林錫喆曰。似此易知易行之事。必待廟堂之分付。殆若手携面命然後。始乃擧行。且觀擧行形止。無詳密處。反歸疎漏不料如是其憒憒也。如干包穀物轉輸。致煩辭敎至此。梗頑之俗。何以掃淸。今玆之敎。出於更責來效之意。卿其隨處益加惕念。均是新到。而凡干登聞之事。太不若錦伯何也。更勉人十已百之工事。回諭。
정조 6년
金宇鎭。以禮曹言啓曰。咸鏡道道科放榜吉日擇入事。命下矣。卽令日官推擇。則來十一月初七日卯時。十一日辰時。十二日午時。十九日卯時俱吉云。以此四日中。推移擧行事。分付。何如。傳曰。允。
정조 6년
林錫喆。以備邊司言啓曰。豐基郡守李漢一。疏陳本郡蘇弊之方。其一。査出道內多寺奴之邑。分其羨餘。移送本郡也。其一。良丁之投托校院者刷還濫冒鄕籍者降定。投屬各驛者。限五式年捧疤。庚辰移來水軍四十名。分送腴邑也。其一。舊還當捧條一千六十七石零中。抄出指徵無處者。一竝除減也。其一。春秋所納人蔘六錢三分。淸蜜一斗四升。分數播送於無弊饒邑也。其一。醴泉安東順興榮川四邑。各割一二面。屬之本郡也。其一。創設獨鎭。管屬列邑也。批旨內。有令廟堂。廣議曾經道伯人稟處之命。臣依下敎。往復問議於金尙喆。鄭存兼。又與備堂中曾經道伯金華鎭李性源面商。則諸議皆以爲所論諸條。或涉零鎖。或多窒礙。有難一一許施。惟是故相臣尹趾完。順豐合邑之論。深得救本之策。試令道臣。親審形便。論列狀聞然後。從長設施爲宜云。臣之愚見亦如此。令道臣明春巡審時。察其形便。量其事勢。出意見論理狀聞。其餘五條。從違間。竝陳矯弊之道。以爲稟處之地事。分付。何如。傳曰。允。待明春巡審後稟處。何異於道傍作舍。本道伯按道已久。必有慣見形便。亦當詳聞物情。出意見論理。指一狀聞事。分付。可也。
정조 6년
徐有防。以訓鍊都監言啓曰。依傳敎。洪忠全羅兩道祕關本局將校劉漢相。馳驛齎去之意。敢啓。傳曰。知道。
정조 6년
林錫喆。以左右捕盜廳言啓曰。左邊捕盜軍官李昌大。右邊捕盜軍官延愼欽差定。加設實部將事。命下矣。令兵曹單望啓下之意敢啓傳曰。知道。此是擬望啓下之窠。則政院之不爲分付於兵曹。但令知委本廳。事甚疎忽。此等事。亦皆致煩下敎。安用政院爲哉。當該承旨推考。
정조 6년
又以刑曹言啓曰。義禁府行首羅將及所任羅將。爲先捉來。以重囚例。具格嚴囚事。命下矣。依傳敎。行首羅將鄭泰完。所任羅將洪泰濟等。竝具枷杻。嚴囚之意。敢啓。傳曰。前後以王府皇隷之事體自別。朝家矜恤。何如。則渠輩亦有秉彝。何敢作此無前之罪犯。待押去羅將捉囚。右人等照律收贖放送。後勿如是之意。嚴飭。分付。
정조 6년
刑曹啓目。粘向前京畿監司李亨逵。旣有遲晩。所當照律是白乎矣。係是二品。臣曹不敢擅便兺不喩。旣有發緘以聞之命。上裁。何如。判付啓。咫尺郊外。有無前之擧。監司曰不知。守令則不報。此而置之。來頭將有鞫囚中路閪失之弊是如乎。論以法紀。大是寒心之事兺除良。若無捕廳之別遣校卒。密譏形止之事。煥九將不知去處矣。當該地方官。難免重繩。本邑以尤甚邑。遞易可悶。待用刑。該縣監拿致營門。從重決杖後狀聞。監司照律。依回啓。施行爲旀。沿路必有此等之弊。況旀係是未結末之囚。各別嚴束之意。發遣卿所帶營門將校。馳驛祕關。分付兩湖道臣處爲良如敎。
정조 6년
原春監司蔡弘履疏曰。伏以。天啓鴻休。慶占螽斯。臣民頌祝。曷有其極。仍伏念。臣百無一能。最居人下。雖閒司漫職猶懼不堪。而荷聖上拂拭之恩。前後踐歷。罔非踰分。籌司參謨。經幄侍講。尤出人望之外。循省感愧。若無所容。區區一念。只在於殫竭駑鈍。少答涓埃。而顧臣無似。一未稱塞。居常惶恧。若集于木。至於蕃翰重寄。尤豈臣夢寐之所敢期哉。嗚呼。朝家之所以倚重者。專在於方岳之任。故凡於遴選之際。必加難愼之意。苟非威望足以憚壓一道。才猷足以綜理百事。則決不可濫竿。而今以如臣鹵劣之姿。畀以承流之責。負山之懼。僨轅之憂。猶不足喩其萬一。而將使數十州管轄之責。未免緣臣而瘝癈矣。臣之一身僨誤。固不足恤。其於累聖簡而辱朝廷。何哉。且念原春一路。最爲關嶺之要衝。而不幸黨逆之徒纔出。道內人心駭怖。峽俗訛惑。鎭戢之責。不輕而重。加以歲値洊饑郡邑之凋弊。生民之困瘁。莫近日若。此時按察之任。尤不可輕授也明矣。左右思量。承膺無路。玆暴情實。仰瀆崇嚴。伏乞聖明。俯垂諒察。亟收臣新授藩任。以重官方。以安微分。千萬幸甚。臣無任屛營祈懇之至。答曰。省疏具悉。卿其勿辭往欽哉。
정조 6년
壬寅十月十三日卯時。上御誠正閣。左承旨與檢校直提學入侍時。檢校直提學鄭民始。左承旨徐有防。記事官趙興鎭。記注官金鳳顯。別兼春秋鄭東浚。以次進伏訖。上曰。京畿監司緘問入來乎。有防曰。曉頭入來矣。上曰。昨日狀啓。果因該房之所使云耶。有防曰。未及見之矣。民始曰。今日則聖候調攝及夜來咳嗽之節。亦若何。上曰。比昨日稍減。而大抵外氣不甚大段。而元氣積敗。收拾甚難。是可悶也。今年則自四月以後。忽有氣升之證。故春夏秋所服藥。皆是㵼劑。元氣不知之中。自然不足矣。民始曰。然矣。上曰。昨日北道道科榜目見之乎。民始曰。見之矣。上曰。果有知名者乎。民始曰。壯元則道內頗有文名者。而俄聞孫碩周之言。則皆是名稱之人云矣。上曰。壯元之試券極善作。而文體與京華科文體格相同。書同文之說。正謂此也。民始曰。大抵北道人物。漸入深北。則其俊秀華侈之狀。無異京人。此則似山川之秀麗者也。上曰。然矣。命退。承史以次退出。
정조 6년
壬寅十月十三日巳時。上御誠正閣。右承旨與藥房提調入侍時。提調金華鎭。右承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上曰。近以毒感。數日頗若痛矣。華鎭曰。伏聞醫官言。則玉候欠和。尙此彌留。不勝焦悶。際玆調攝諸節。更若何。上曰。比昨稍勝。而痰滯之症。尙未差復矣。華鎭曰。降痰之劑連爲進御。恐合宜矣。上曰。爲此降痰。近進杏橘茶矣。華鎭曰。此茶似有效矣。上曰。煥九散配時。捕校只爲押去。而果川倅初不報營。是亦可怪矣。宇鎭曰。果不善擧行矣。上曰。徐有大旣非重囚。而所經形止。皆有狀聞。至於煥九。其所押去。若是疎忽。日昨下敎。良以此也。宇鎭曰。聖敎至當矣。命退。諸臣以次退出。
정조 6년
壬寅十月十三日申時。上御誠正閣。坐直承旨入侍時。右副承旨金宇鎭。假注書趙衍德。記注官曺喜有金鳳顯。以次進伏訖。上曰。右承旨承牌入來後。金虎門下鑰事。分付。賤臣承命出傳。宇鎭曰。關西道科紅牌安寶後。與放榜日字。旣有相當。故仍卽齎送。而今此關北放榜初定日。爲來月初七日。則趁今下送。不無到營後遲待之弊。計其日字。趁期下送。恐合宜矣。上曰。事甚便宜。依此爲之。可也。命退。承史以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐。右副承旨李時秀坐。同副承旨林錫喆坐。注書趙興鎭仕李祖承病。假注書趙衍德仕直。事變假注書馬思人仕。
정조 6년
傳于李時秀曰。左副承旨馳詣宗廟景慕宮。奉審摘奸以來。
정조 6년
傳于李時秀曰。奉審承旨入侍。
정조 6년
玉堂前望單子入之。校理洪文泳李鼎模。副校理尹長烈李昌漢。修撰曺遠振權以綱。副修撰尹東晩柳孟養落點。
정조 6년
兩司前望單子入之。大司憲金鍾秀。掌令尹行元。持平金宗鐸李廸喆。司諫兪彦脩。獻納朴宗來。正言權李益運落點。
정조 6년
備忘記。金吾重任也。京兆劇務也。以重臣情理。非不知上來從宦之爲難强。而竝與暫來復命。尙此逡巡。誰謂重臣之不念予至此哉。行判尹金鍾秀。從重推考。使之斯速上來肅命。如是促飭之際。辭疏適到。所當還下送。而姑從體諒之意。不得已賜批。以此意。自政院各別嚴飭。
정조 6년
以平安道試官狀啓。傳于林錫喆曰。該曹之乙科人額之用何年例。初不預先稟定。有此試官狀聞之擧。該曹之擧行。事事顚錯。一至於此。此而置之。重科事之意。果安在哉。前判堂雖已坐罷。至今不可一向分揀。更施罷職不敍之典。在武士別無輕重。若依舊例唱第。則多有窘速事。令該曹以此措辭行會。使之便宜擧行。若未趁十六唱榜。該堂難免不飭之失。星火傳撥知委。如可從舊例爲之。紅牌已安寶件中。改塡以給事。亦爲。分付。
정조 6년
以平安道道科試官鄭昌聖惶恐待罪狀啓。傳于林錫喆曰。勿待罪事。回諭。
정조 6년
以修撰洪文泳牌不進罷職傳旨。傳于林錫喆曰。只推。
정조 6년
林錫喆啓曰。校理李鼎揆。副校理李昌漢。副修撰尹東晩在外。修撰曺遠振奉命在外。校理洪文泳。副校理尹長烈。副修撰柳孟養牌不進罷職傳旨今方捧入。修撰權以綱。方在罷職中。玉堂上下番俱空。已至多日。事甚未安。未差之代。政官牌招。開政差出。待下批牌招入直。何如。傳曰。允。
정조 6년
林錫喆啓曰。吏曹判書李性源。參判鄭元始牌不進推考傳旨今方捧入。而開政命下之後。如是違牌。不卽擧行。事甚未安。竝更卽牌招。開政。何如。傳曰。更爲牌招開政。
정조 6년
又啓曰。吏曹判書李性源。參判鄭元始。再牌不進。推考傳旨今方捧入。而開政命下之後。如是違牌。不卽擧行。事甚未安。所當更請牌招。而係是一日三牌。何以爲之。敢稟。傳曰。參判病勢。衆所共知。而判書之忽又稱病不進何也。惟今政命。蓋爲民事。病如不至難强。揆以道理。豈容若是違傲。近日銓曹事。太不成樣。參判許遞。判書更卽牌招。牌去來各別催促。
정조 6년
林錫喆。以兵曹言啓曰。卽接銅龍門把摠任希莘手本。則今夜二更量。內司僕馬一匹放逸。入于禁衛軍直所南邊東山云。該寺之不善馴馬。當夜放逸。事甚可駭。其入直官員。從重推考。理馬等罪狀。令攸司科治。其馬匹。令該寺卽爲牽把。何如。傳曰。廐馬之放逸廐苑。不是異事。牽把之典。無已太過。廐馬旣施此律。則圉官亦當勘以譴罷乎。何責于馬。爾言妄矣。該寺人馬論罪一款。竝安徐。
정조 6년
徐有防。以刑曹言啓曰。卽接京畿監司李亨逵移文。則罪人韓尙得。今纔捉來。拘囚本營云。待城門開。擧行之意。敢啓。傳曰。知道。
정조 6년
又以刑曹言啓曰。行首羅將鄭泰完。所任羅將洪泰濟。照律收贖。後勿如是之意。嚴飭分付事。命下矣。依傳敎。羅將鄭泰完洪泰濟等處。以傳旨內辭意。嚴明曉諭後。以大明律制書有違杖一百之律施行。收贖放送之意。敢啓。傳曰。知道。
정조 6년
判尹金鍾秀疏曰。伏以。臣嚮於離次席槀之中。伏聞國有王子之慶。歡忻聳躍。直造國門。忽若忘蹤跡之滓穢。終不耐心神之戰悸。入侍有命。而自外徑歸。臣分虧觖。人理滅絶。回瞻終南。步步流涕。辟伏跼蹐。日夕俟譴。乃於千萬夢想之外。京兆金吾除旨聯翩。悉出特恩。嗚呼。臣之負萬死之罪。而全一縷之命。以至于今日者。何莫非我聖上賜。而聖上之惻然垂憐。逾往逾加。拂拭灑濯。必欲復齒諸人類而後已。覆載生成。若偏臣身。不知罪累賤臣。何以重煩殊渥。至此極也。以首頓地。只有淸血之被面而已。噫。以臣之疎闇寒遠。而遭逢聖明。驟躋崇顯。自知亢滿之災。理必無幸。而乃聖上諒臣無他。愍臣孤子。隨處曲庇。引之使近。臣遂敢仰恃恩遇。俯戀爵祿。遲徊淟涊。直至被人拳踢然後。始告退而乞養。三載未遂至願。按獄一出。遽陷不測。孽由自作。死無所逃。幸蒙我聖上再造之慈。惡名旣脫。寸心護白。臣雖卽日滅死。可以瞑目入地。而獨無奈罪案孔慘。追思猶愕。身名一汚。永世難湔。則復起爲人。已矣無路。田間偸活。尙云天幸。身外官名。便屬前生。噫。聖恩未報於如天。窮命自陷於死地。拯救吹燠。徒煩聖念。俯仰穹壤。此何人哉。閉影伏隩。羞見人面。中夜絫興。拊膺嗚泣。白念負罪之身。豈宜遽煩籲呼。而劇地重任之許久虛帶。抑恐爲罪滋大。玆不得不冒死封章。從縣道上聞。伏乞天地父母。先將臣本兼諸銜。一倂鐫免。仍命永刊臣性名於仕籍。俾臣得以戴罪銜恩。安意就盡。千萬至祝。臣無任涕泣戰灼之至。答曰。省疏具悉。前後敷心之敎。卿不動聽。一味引義。無意承膺。實爲卿慨然。卿其勿復過辭。斯速上來肅命也。
정조 6년
壬寅十月十四日巳時。上御誠正閣。奉審承旨與檢校直提學入侍時。檢校直提學鄭民始。左副承旨金宇鎭。假注書趙衍德。記注官曺喜有金鳳顯。以次進伏訖。上曰。奉審無頉乎。宇鎭曰。臣馳往奉審。則果無頉矣。民始曰。夜間聖體調攝。若何。上曰。比昨差勝矣。民始曰。寢睡諸節。更若何。上曰。今夜少得安寢矣。民始曰。伏聞玉音。頗有和豫之候。不勝欣幸矣。上曰。近日日氣頗暖矣。民始曰。近値朝霧午暖。故外間果多冒感之患矣。上曰。日昨所下傳敎。卿其見之乎。大抵錦伯狀啓。比海伯頗詳悉。故有此提敎矣。民始曰。臣果奉覽。而聖敎誠然矣。命退。承史以次退出。
정조 6년
壬寅十月十四日午時。上御誠正閣。左承旨與檢校直閣入侍時。檢校直閣徐鼎修。左承旨徐有防。假注書趙衍德。別兼春秋徐龍輔鄭東浚。以次進伏訖。上命書傳敎曰。館直俱空。玉堂前望單子入之。待下批牌招入直。賤臣承命出。持入望單。以洪文泳等落點。上曰。下批玉堂。卽爲出牌事。分付。賤臣承命出傳。命讀公事。有防讀奏。仍命書判付訖。命退。諸臣以次退出。
정조 6년
壬寅十月十四日酉時。上御誠正閣。左承旨與檢校直閣入侍時。檢校直閣徐鼎修。左承旨徐有防。假注書趙衍德。記注官曺喜有金鳳顯。以次進伏訖。上曰。政官牌招啓辭。以允字頒布。卽爲出牌事。分付。賤臣承命出傳。上曰。留院公事入之。喜有承命出持入。命有防讀奏訖。上曰。牌去來催促知來。賤臣承命出回奏曰。判書參判。俱爲牌不進云矣。上曰牌不進啓辭。以更爲牌招開政書出。卽又出牌事。分付。賤臣承命出傳。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐。右副承旨李時秀坐。同副承旨林錫喆坐直。注書趙興鎭仕李祖承病。假注書趙衍德仕直。事變假注書馬思人仕。
정조 6년
徐有防啓曰。憲府連日監察茶時。事甚未安。除在外外。未肅拜人員。竝牌招。何如。傳曰。允。
정조 6년
傳于李時秀曰。提調入侍。
정조 6년
李在學啓曰。同副承旨林錫喆。纔已入侍。臣吏兵批政廳兼進之意。敢啓。傳曰。知道。
정조 6년
以行吏曹判書金華鎭牌不進推考傳旨。傳于金宇鎭曰。最是久次。無異宿硏。豈可違召。更卽牌招。同參政事。
정조 6년
有政。吏批。行判書金華鎭牌不進。參判未差。參議趙鼎鎭。右承旨李在學進。吏批啓曰。判書金華鎭牌招不進。參判未差。小臣獨政未安。何以爲之。敢稟。傳曰。仍爲之。以李宗燮爲副應敎。金鍾秀爲戶曹判書。
정조 6년
兵批。判書徐有隣病。參判參議未差。參知柳誼入直進。右承旨李在學進。副司直李性源李世奭李文源。副司果李喆模。
정조 6년
昨日臺諫前望單子。正言權不喩。權裕落點。
정조 6년
金宇鎭啓曰。新除授正言權裕。方在罷職中。何以爲之。敢稟。傳曰。敍用。
정조 6년
備忘記。畿邑民事。稔知其十分遑急。度支俵災之結。必無塗抹之理矣。見今冬節向深。迄不加請何也。秋間面飭方伯。拔例發巡。使之周察遍審。則抑亦已入於商量。而以何委折。伈泄爲事乎。以此意自廟堂。關問該道以聞。摠廳保還。無論尤甚之次稍實邑。竝令代捧矣。該廳果無持難之擧。皆依傳敎擧行乎。臨長兩鎭餉穀之捧留本邑一款。亦令往復該廳擧行矣。形止更不狀聞。豈因忘遺而然乎。災歲窮民之賙活。專委方伯一人。近觀方伯擧行。太涉雍容。無怪列邑。不知有營門之威令也。枚擧此意。一體嚴飭。
정조 6년
備忘記。知中樞府事蔡濟恭。漢城判尹除授。目下京兆。將有抄戶之政。不可不擇畀。況今新叨之職。在重臣亦無異往役。卽爲牌招。申飭行會。
정조 6년
備忘記。卽見畿伯狀本。續見錦伯狀本。罪人煥九發配之路。符同羅卒。乃敢咆喝邑吏。唯意使喚。於渠家。此已前所未有之變怪。而及到湖邑。又不由直路。逶迤他徑者。尤極節節痛駭。若知一分法紀。戴頭之煥九。慢蔑至此之甚乎。今日國綱。可謂末如之何。莫非朝廷玩愒之故。姑此任之。亦無不可。但此非生道殺人之意也。如是不已。豈無滋蔓。罪人煥九。待用刑。當抵律正罪。計其程途。必至湖南境。令該道伯。除尋常嚴囚營下。更待朝家處分。此是鞫囚。萬一不善救療。致或徑斃。則道伯難免重勘。以此下喩。羅卒。令刑曹移送捕廳施威。前後罪狀。一一嚴覈草記。使喚官隷。道臣雖請勘律。不禁飭之留鄕所等科罪一款。但稱待用刑。此則太寬。分輕重嚴勘後狀聞事。一體下喩。日昨刑曹供辭。太甚草草。該堂方欲處分。際見兩道道臣狀本。益知羅卒之所犯。不但在於城內。押去時。身爲獄官。況是將臣。則何憚而有此緩弛之失。大段溺職。猶屬歇後語。姑從含垢之意。兼刑曹判書具善復爲先推考。
정조 6년
以兵曹判書徐有隣上疏。傳于金宇鎭曰。近來兵判擧行。惟以擅便二字爲主。前堂之失。後堂宜戒。籍令紅牌安寶。在於自已叨拜後。節目啓下。試官辭朝。俱在前判堂時。豈敢拖引不干之事。露章煩浼。有若自明。而兼欲救人者然哉。兵曹判書徐有隣。從重推考。捧納承旨推考。原疏還給。
정조 6년
林錫喆。以備邊司言啓曰。依傳敎。度支俵災外。迄不加請委折及摠廳保還代捧。依傳敎擧行與否。臨長兩鎭餉穀捧留本邑擧行形止。不爲狀聞等事。發關探問於京畿監司李亨逵處矣。卽見其所報。則以爲。災結則厥數爲一萬五千七百餘結。六十年來。元無可比之摠。故不敢創開無前之例。或面飭守宰。或關飭列邑。屢次進退。纔以停當。故今方修正狀本。不日登徹。還保則無論稍實之次尤甚。特下一竝代捧之命。災民實惠。莫大於此。謹依聖敎。往復該廳。則該廳亦不持難。故以傳敎內辭意。發關分付於道內保還所在各邑。臨長兩鎭餉穀捧留事。則坡州新屬馬井兩面。以其便近臨長之故。自前還民。皆願輸納於本所。而其外長湍豐德兩邑。一從民情。捧留本邑之意。一體往復該廳。今方據實狀聞云矣。敢啓。傳曰。知道。